রণগিরি ডাম্বুলা আন্তর্জাতিক স্টেডিয়াম
রণগিরি ডাম্বুলা আন্তর্জাতিক ক্রিকেট স্টেডিয়াম (সিংহলি: රංගිරි දඹුලු ජාත්‍යන්තර ක්‍රීඩාංගනය, তামিল: தம்புள்ள சர்வதேச கிரிக்கெட் விளையாட்டு மைதானம்) শ্রীলঙ্কায় প্রতিষ্ঠিত আন্তর্জাতিকমানের স্টেডিয়াম। এর দর্শক আসন সংখ্যা ৩০,০০০। মধ্যাঞ্চল প্রদেশের ডাম্বুলার কাছাকাছি এ স্টেডিয়ামটির অবস্থান। ডাম্বুলা গুহা মন্দির কর্তৃপক্ষের কাছ থেকে ৬০ একর (২,৪০,০০০ মি২) জমি ইজারা নিয়ে এ স্টেডিয়াম নির্মাণ করা হয়েছে। ডাম্বুলা ট্যাঙ্ক ও ডাম্বুলা রক এ স্টেডিয়াম থেকে দৃশ্যমান।